b'\n_START_ARTICLE_\nAgathe von Siebold\n_START_PARAGRAPH_\nAgathe von Siebold (5. hein\xc3\xa4kuuta 1835 \xe2\x80\x93 1. maaliskuuta 1909) on j\xc3\xa4\xc3\xa4nyt musiikinhistoriaan Johannes Brahmsin nuoruudenrakastettuna._NEWLINE_Agathe von Siebold oli g\xc3\xb6ttingenil\xc3\xa4isen l\xc3\xa4\xc3\xa4k\xc3\xa4rin Eduard von Sieboldin tyt\xc3\xa4r. H\xc3\xa4n tutustui s\xc3\xa4velt\xc3\xa4j\xc3\xa4 Johannes Brahmsiin G\xc3\xb6ttingeniss\xc3\xa4 vuonna 1858, ja he rakastuivat toisiinsa. Brahms kirjoitti Agathelle er\xc3\xa4it\xc3\xa4 kauneimmista lauluistaan ja k\xc3\xa4ytti h\xc3\xa4nen nimest\xc3\xa4\xc3\xa4n ottamiaan kirjaimia A-G-A-H-E mottona kahdessa s\xc3\xa4vellyksess\xc3\xa4\xc3\xa4n: Jousiseksteton op. 36 G-duuri ensimm\xc3\xa4isess\xc3\xa4 osassa ja laulussaan naiskuorolle "Jungbrunnen" op. 44 nro 10._NEWLINE_Agathe von Sieboldin ja Johannes Brahmsin tiet kuitenkin erosivat lyhyen kihlauksen j\xc3\xa4lkeen. Agathen vuonna 1908 kirjoittamien lyhyiden muistelmien mukaan Brahms kirjoitti h\xc3\xa4nelle: "Rakastan sinua! Minun t\xc3\xa4ytyy n\xc3\xa4hd\xc3\xa4 sinut uudestaan! Mutta kahleita en voi kantaa! Kirjoita minulle, onko minun taas tultava, suljettava sinut syliini, suudeltava sinua, sanottava sinulle, ett\xc3\xa4 rakastan sinua!"_NEWLINE_Agathe von Siebold avioitui 1868 g\xc3\xb6ttingenil\xc3\xa4isen l\xc3\xa4\xc3\xa4k\xc3\xa4rin Carl Sch\xc3\xbctten kanssa. Agathe tuhosi ennen avioliittoaan Brahmsilta saamansa kirjeet ja antoi Brahmsin h\xc3\xa4nelle lahjoittamat k\xc3\xa4sikirjoitukset pois. Johannes Brahms pysytteli lopun el\xc3\xa4m\xc3\xa4\xc3\xa4ns\xc3\xa4 poikamiehen\xc3\xa4.'